Det særlige signalement af forsvunden nordjyde gav dog pote.

Når uheldet er ude, og det nordjyske politi har brug for din og min hjælp til at finde efterlyste personer, er de sociale medier blevet et nyttigt redskab. Her kan politiet bringe billeder eller beskrivelser af højde, drøjde og måske tøj. Det vakte derfor opsigt, da Nordjyllands Politi på sin Twitter beskrev en efterlyst person, som ’altid går med hænderne i lommen og foroverbøjet’. En noget anderledes og uhyre specifik beskrivelse. - Efterlysningen i går var en særlig situation, hvor vi ikke kunne få et billede af efterlyste, fortæller vicepolitiinspektør Henrik Skals, der er leder af vagtcentralen hos Nordjyllands Politi. Derfor var det vigtigt at få så præcise oplysnigner som muligt. Og gårsdagens meget  detaljerede efterlysning gav faktisk pote, fortæller politiet. - Da de taler med en pårørende, kommer der så præcist et signalement af hvordan personen, går, står og ser ud, og heldigvis var der nogen, der genkendte ham ud fra det. Netop detaljeringsgraden, samt at efterlysningen blev delt i en lokal Facebook-gruppe gjorde, at det endte i det mest positive udfald: Personen blev fundet. - Vi er blevet mere moderne kommunikativt for at fange nok primært den unge generation. I den aktuelle situation var det jo oplagt at beskrive de helt særlige kendetegn, der er ved den efterlyste, siger Henrik Skals. Han fortæller, at man også fremover - selv i tilfælde som dette, hvor man kender efterlystes navn - vil bruge helt særlige, personlige kendetegn.